花郞世紀

花郞者仙徒也. 我國 奉神宮 行大祭于天 如燕之桐山 魯之泰山也. 昔燕夫人好仙徒 多畜美人 名曰國花. 其風東漸我國 以女子爲源花. 只召大后廢之. 置花郞 使國人奉之. 先是 法興大王 愛魏花郞 名曰[花郞]. 花郞之名 始此. 古者 仙徒以奉神爲主 國公列行之. 後 仙徒 以道義相勉. 於是 賢佐忠臣 從此而秀 良將勇卒 由是而生. 花郞之史 不可不知也.

魏花郞者 剡臣公子也. 母曰 碧我夫人. 以母寵爲毗處王摩腹子 世所謂摩腹七星也. 阿時公 父曰善牟 母曰寶兮. 守知公 父曰伊欣 母曰俊明. 伊登公 父曰叔欣 母曰洪壽. 苔宗公 父曰阿珍宗 母曰寶玉公主. 比梁公 父曰比知 母曰妙陽. ?吹公 父曰德智 母曰加耶國??公主. 或曰 法興大王居七星之首. 魏花郞 則以母微 不參云. 而七星錄 及寶兮記 皆無伊登公 載魏花公 則未詳孰是也.

公面如白玉唇若赤脂明眸皓齒談下生風. 碧我夫人 在捺已 生一女 乃 毗處后碧花夫人也. 碧花夫人入宮 而公以私弟 出入有寵. 法興大王 時 以副君之子 位在國公 而寵不及焉. 阿時公乃勸大王下拜于公. 公告于剡臣公曰 國公 下拜于汝者 欲以汝爲臣也. 今王老 國公有大望 汝其事之. 公乃詣爲臣事. 多稱旨. 法興曰吾鄧通也.

未幾 毗處果崩 智證大王卽位 以法興爲太子. 公勸碧花后 事太子 生女 是曰三葉宮主也. 時 太子妃 保道夫人 乃毗處女 而無寵. 保道之弟 吾道者 妙心 私通 善兮后 而生者. 故甚美 有寵於太子. 媚于三葉 而深結于公 潛相通焉. 乃生玉珍宮主. 太子知之 以吾道 賜阿時公 以碧花 賜比梁公. 乃寵正妃保道夫人 黜公疎之.

雖然保道德之 請于智證大王 封于天柱 而主祀. 延帝太后亦幸之. 及玉珍入幸 乃復如初寵之. 遂居伊飡之位. 玉珍專寵法興 使保道爲尼 以公爲臣. 以故只召太后當國. 而置花郞 以公爲其首 號曰風月主.

只召者 保道女也. 爲立宗公夫人 生眞興大王 而 法興大王 愛玉珍宮主 無立意. 只召憂之. 公乃曉大義 于玉珍 而立之. 時人莫不義之. 以此思道太后亦無事. 公之德大矣.

公之子孫 甚繁 長女玉珍宮主 次女金珍夫人 乃吾道夫人生也. 玉珍初嫁英失公未幾受幸 于法興大王生比臺公. 大王欲立爲太子. 公諫之曰 臣女無骨品 而 且與英失混處 恐未可也. 法興崩 只召太后 降比臺公 王子位 以奉公祀. 比臺公女 開元宮主 事銅輪太子 有子.

公子 二花郞 乃 俊室夫人生也. 俊室者 守知公妹也. 慈悲王外孫也. 有美色 善文章 初爲法興大王後宮 無子歸于公 而生. 亦貌美而善文章 只召太后 寵愛之 常侍左右. 太后女 叔明宮主悅之 逃出生子 是爲圓光祖師 我東方大聖人也. 圓光之弟曰 菩利沙門 卽予曾祖也.

贊曰 : 花郞之祖 沙門之? 靑我之孫 碧我之子 在地則仙 在天則佛 圓滿常住 功德無缺.

未珍夫公者 阿時公子也. 母曰三葉宮主 乃法興大王女也. 夢見白鶴 而生. 公貌美而多才. 法興大王愛之. 與比臺公等 長于宮中. 時 玉珍宮主 寵隆 只召太后 以正統難立. 三葉與阿時護之. 以此太后愛三葉及公 及太后聽政以公 爲嬖臣. 時公年十六能稱旨.

先是 三山公女 俊貞 爲源花 多置郞徒. 至是 法興大王女 南毛公主者 乃百濟寶果公主生也. 亦以絶色 與公篤好 太后愛公 而右南毛 欲立爲 源花.

先是 法興大王 以玉珍宮私夫英失公 爲龍陽君. 寵居上位 命破源花 故俊貞事之 勤沮破南毛. 太后雖 以遺命 以英失爲繼夫 而實不悅 乃命公破之. 太后又慮 郞徒不足 使屬魏花公 郞徒倍之. 俊貞妬之 乃誘以酒 害之水上. 毛徒發之. 太后乃廢源花 以仙花爲花郞 號其衆曰風月 號其頭曰風月主. 魏花公主之 公副之. 未幾公主之

公自失南毛以後無 以爲配公 以外孫 嘗侍法興大王 於宮中 與後宮 妙道夫人 有私 而不敢言. 太后知之 許之. 公乃娶妙道 生美室娘主 及美生郞. 美室才色絶人 事眞興眞平受特寵. 美生郞亦入花郞. 公事只召太后 盡其忠寵衰願 以身殉國 率郞徒赴戰 累建大功. 及 美室得寵 進爵角干夫人 妙道亦至宮主 以續大元神統. 於戱盛矣.

贊曰 : 以色事之 極盡其忠 以勇奉公 又盡其效 夫人妙道 魏公之孫 配生美花 天道攸長

毛郞者南毛之弟也. 先是 法興大王 以國公 入百濟 與寶果公主有私 後寶果逃歸入宮 生南毛 毛郞 皆有美色. 未珍夫爲花郞 以毛郞爲副 有寵於太后. 眞興大王九年 太后命爲三世風月主. 以慰南毛之靈. 魏公 妻以女俊花 卽二花郞之女兄也. 生一女俊毛而早卒 遂以二花郞繼之.

贊曰 : 東城之美 魏花之壻 大王之子 太后之好

二花郞者 魏公之子也. 膚如玉膏眼如笑花善音律文章. 以十二歲能副毛郞公. 太后極愛之. 時黃華淑明松花等公主皆從公學公 以此得通. 淑明宮主 時太后欲專上寵 皆以公主奉之. 上以爲其胞妹不甚愛 公主亦然. 公主之父乃苔宗公也. 時以上相爲國柱石 上以此 不敢忽公主. 公主恃寵自蕩 及生太子封爲皇后益無忌憚. 上素愛思道皇后 欲以其子銅輪公爲太子 而不得至是. 淑明后與公相通益甚累爲上見. 上欲廢之. 太后泣諫之 不得. 上不幸淑明 而淑明自有娠乃與公 逃出. 群臣疑太子非上子 乃以銅輪公爲太子. 公雖有罪而有寵於太后且還爲銅輪公一幸故思道皇后勸上力保 以安太后之心 遂許淑明爲夫婦 乃生 圓光 菩利 亦非天意乎.

開國五年 毛郞公 遊比斯伐 得疾途卒. 郞徒乃願奉公. 時公 以太后寵 常居宮中 欲辭之. 郞徒曰 魏公之子不居而誰可居乎. 太后乃命居之 以爲四世風月主 使巡郡縣. 時 太后方娠 萬呼娘主 故其産而行也. 玉珍宮主之妹 曰金珍 亦魏女也. 事法興大王無子. 大王崩 退居蚊上. 南毛初害郞徒欲奉之 太后不許. 仇利知公潛通之 生?含公. 極精妙早屬郞籍至是奉爲副之. 太后召見宮中曰此兒 不下比梁叔公 美過碧母 可賀得人. 公亦酷愛?含公起居必同. 金珍娘主感而壽之

?含公有弟斯多含公. 大有妙梁之風郞徒多歸之. 時有武官郞者亦有人望 多畜私徒 聞斯多含公 年少好義 求與相見 大悅曰 公子誠古之信陵孟嘗也. 願事之. 斯曰 我何敢有乎乃歸于公. 公乃奏太后曰 ?含之弟斯多含 年未免艾 而自有郞徒殆所謂國仙者乎. 太后乃召宮中賜食問其懷人之道. 斯曰 愛人如己而已善其善而已太后奇之 言於大王 以爲貴幢 以掌宮門. 其徒千人莫不盡忠.

時比助公子文弩亦豪傑善擊?. 公使斯多含學?于文弩. 弩曰?是一人敵何用高貴知公曰不敵一人則安能敵萬人乎 此兒好俠雖曰多衆不無其敵汝其保之. 文弩乃以其徒五百隨之 其威盛於?含時. 銅輪公漸長大王憂輔導之無人使?含輔之. ?含曰是吾職也. 乃以花郞之位辭其弟公 乃以斯多含爲副. 愛之如?含時人賀公得人未幾加耶反斯多含請從軍得勝. 公乃以主位讓之乃與?含公 專務宮中 輔養太子於絲盛矣. 公之淸德榮名萬世不絶

公與淑明公主 出居永興寺 專心佛道. 太后亦爲之歸依肅 太子亦落彩受戒. 公子 圓光法師 淑明公主所生也. 受娠時公主慕公不能自抑恐有禍而欲自殺. 忽有金佛來告曰 我乃藥師佛也 欲借公主之腹而居之. 公主乃?其前 而合掌拜禮 佛乃抱公主 而臥?若入之. 時公亦慕公主不禁 乃犯宮中 見公主仰臥若失抱 而問故 乃喜曰 是乃佛力也. 交歡生之果大聖如來也. 淑明又生公二女曰花明玉明皆入眞平大王後宮. 圓光之弟菩利 娶肅太子女萬龍生禮元角干卽予祖也. 公又娶?含公妹生庶子七人皆貴

贊曰 : 二花風流 鷄林淸談 華□寶眷 聘王公主 金佛來依 藥師如來 花郞之門 法師之親 振振公族 萬世無窮

斯多含者仇利知子也. 初比梁公慕碧花后常如其厠. 法興大王愛比梁公 不禁之果通后生子 故曰仇利知. 美如碧后膽如比公 及長好郞徒武事 通金珍娘主生?含塞達斯多含. 塞達者二花公之妾也

斯多含 十二能擊?愛人 十六 率精兵五千 馳入?檀門竪白旗 大破加耶軍 以功賜田 則分給部下 所虜生口盡放爲良人. 大王益重賜閼川地 則固辭不受. 擇其不毛者數頃受之曰此足以令人勤也. 時二花公多上寵倦於郞徒乃以公爲五世風月主. 以公胞弟薛原郞爲副年十三也. 公臣武官郞多功以微賤不報而卒. 公哀之痛亦瘦盧而盡. 公素愛未珍夫公女美室. 美室亦好公 而以太后命嫁于世宗公 以此竟不娶而卒. 郞徒請復立二花公. 二花公曰無如世宗殿君也 乃立世宗爲主.

贊曰 : 比梁遺氣 魏花之孫 征虜功高 自居不毛 靑鳥山中 松栢長靑

世宗者苔宗公子也. 母曰只召太后也. 端雅美風儀孝于太后忠于大王大王亦極愛之曰是吾末弟也少不禁束而公天姿極好無有失焉太后擇公卿之美女聚于宮中而觀公最喜美實娘主而欲戱之太后大喜使美室入宮中事之

先是斯多含公出征時美室作歌送之及歸已入宮中爲殿君夫人斯多含公乃作靑鳥歌而悲之曰吾死爲神兵保護殿君夫妻臨卒二花公抱而哀之曰爾弟尙幼而爾若不起誰爲之繼乎斯曰臣妹美室之夫依毛郞公故事則不亦可乎二花公乃奏太后請立之太后不肯曰吾子幼弱安能爲乎美室乃勸世宗曰從兄慕我而死臨死一言不聽則非丈夫也世宗然之乃說太后得旨乃爲六世風月主仍以薛花郞副之

是夜美室果夢斯多含公入寢曰吾與汝願爲夫婦可托于爾腹而生乃生夏宗公時銅輪太子已長太后乃以萬呼公主欲配之以續眞骨正統思道皇后欲續大元神統陰與相議曰吾兒善子可與太子相親有子則當以汝爲后也美室大喜與太子相通有娠大王不知之使美室入侍承寵以爲皇后宮殿主世宗乃求出征美室恃寵放蕩乃通薛原郞及其弟美生大王不知之奉爲源花使二郞統率郞徒而朝之大王與殿主受朝于南桃源花之制廢二十九年而復興乃改元大昌

美室色麗善媚大有玉珍之風時以爲斯多含之靈常在美室之寢而授之好計云矣鴻濟元年三月銅太子以寶明宮獒事卒大王乃索太子從人多屬美室郞徒美室恐得罪乃辭源花大王亦憐世宗乃召入之 許美室復歸美室乃勸世宗傳位于薛原時金太子亦好美室交結薛原美生等爲方外友世宗公獨守淸節出將入相淡然無私意孝于太后忠于大王皇后太子貞于美室花郞中花郞也

贊曰太后私子相國寵胤淸雅高標花郞典型

薛花郞初名薛原郞金珍娘主之私子也其父薛成以郞徒美貌善媚爲仇利知龍陽臣仍通于娘主而生也 美風采善玉笛而出微之故郞徒無奉意而美室以上寵號令郞徒故郞徒不敢多言乃爲七世風月主以美室爲副原乃屈折下士散財懷人郞徒咸服之而猶有未洽美室乃勸原娶毛郞公寡妻俊華娘主娘主時年三十八寡居十八年復得花郞爲夫遂生子薛雄於是諸徒賀之曰魏公之孫無復有不服之人原乃與美室相通益無忌憚俊華知之而不能禁

先是俊華女俊毛因美室得通于銅太子至是又欲金太子薛原沮之曰事銅太子之事聖上知之今又納金太子則上知之則必不悅于吾夫妻矣俊華曰郞君之言善矣乃名俊毛爲尼毛不肯原乃誘以通之歲餘有娠俊華知之怒曰沮納太子而自私之是何道乎原乃求乞于美室美室乃使美生娶之而事平俊毛乃生薛原女于美生名美毛郞徒不知之

時文弩一派從世宗于外有戰功而不得位不服於薛原郞自立一門於是郞徒遂分薛派以爲正統在我而文波以爲淸議在我互相上下美室憂之使世宗和之不得

而眞興大王崩美室雖有寵於新主而未若知道夫人知道之父起烏公與文弩爲從兄弟故知道素服於文弩乃勸王立文弩爲國仙以秘寶郞副之文弩之徒好武事多俠氣薛原之徒善鄕歌好淸遊故國人指文徒爲護國仙指薛徒爲雲上人骨品之人多從薛徒草澤之人多從文徒互相磨義爲主

眞智大王以美室之故得立而好色放蕩思道太后憂之乃與美室議廢之乃使弩里夫公行之弩里夫公乃思道之兄也 與美室之夫世宗公將擧大事恐文弩之徒不服以太后命合兩徒爲一復奉美室爲源花世宗爲上仙文弩爲亞仙 薛原秘寶爲左右花郞美生爲前方花郞以鎭之

以此文弩之徒多以微賤之人擢爲高官草澤之人降順之徒以爲出身之門而奉文弩如神美室乃知薛原之不及文弩乃命薛原師事文弩薛原之徒多有不平原曰寵主之命不可抗也乃屈服事之以此文弩之徒亦善服於薛原美室喜之使讓其位於文弩

文弩曰國仙不下風月主且子爲我弟旣有以師受弟乎薛原曰國仙雖是前王所立非風月正統也且世宗殿君以王子之貴尙繼斯多含公?我奉事師兄以美室宮主之命也今宮主又命讓位故不敢背也文弩曰宮主旣有命則臣亦何敢反乎乃繼之曰道脈則師統脈則弟當何居美室曰薛原我之寵臣且正統之兄也安可不拜乎 文弩乃下拜稱臣美室乃謂薛原曰吾所以使汝先屈者以有今日也薛原拜謝曰臣之一髮一膚無非寵主有也 又何多言乎

文弩以國仙爲花郞之首故曰仙花薛原從美室于永興寺後加號彌勒仙花終始于美室者薛原也 終始于世宗者文弩也盛矣至矣

贊曰美室之臣仙花之始托于佛門以令其美盛矣淸名長在靑史終始一忠開天福祉

文弩者比助夫公子也母曰加耶國文華公主也自幼善擊?好義氣及加耶反斯多含請同行弩曰安有以母之 困其外朝之民者乎遂不行國人有非之者斯多含曰吾師義人也及入加耶戒妄殺以報其意及世宗繼之 以其徒屬焉征麗濟累有功以母之故不能顯世宗公愛惜之 及眞智之廢以功進阿飡始寵于美室乃得仙花之位卽八世風月主也公好勇能文愛下如己不拘淸濁歸之者盡懷之故名聲大? 郞徒相勵願以死效士風以是起秀統一大業未嘗不萌于公也

公之時署郞徒部曲制度燦然備矣居三年傳于秘寶郞公久未娶及爲國仙奉久宮娘主爲內援久宮者荒宗公女也事銅太子生女寡居與美室秘寶各爲從兄弟秘寶郞力勸久宮以公爲繼夫生三子二女公之爲仙花久宮多有內助

贊曰加耶外孫義氣之宗以仙爲花振我國風

秘寶郞者比臺殿君之子也母曰實寶娘主乃未珍夫公之妹也與薛原公同年生同學歌不及學笛又不及乃投文弩而學? 遂爲高弟力輔文弩爲仙花以功公爲其副至是爲九世風月主務遵文弩制法力於拔微救弱分遣郞徒以慰邊戍時美生公以薛原公副弟久未居位文弩公乃命讓位公在位亦三年郞徒惜之 時建福二年春正月也

公娶弩里夫公女細珍娘主生子細好郞又娶眞興大王女德明公主生子皆貴顯庶子柳五郞者公妾柳枝生也 從智明法師入陳多藏書以來以開後進沙門其功亦大矣

贊曰法興之孫眞興之斷

美生者未珍夫公之子也母曰妙道夫人也公之妹曰美實宮主有寵于眞興大王公亦被上寵累召入宮與銅太子金太子等同學于?含公從斯多含公爲郞徒年才十二世宗公代之以公爲前方花郞欲傳其位而美室宮主寵愛薛花郞使公事之至是乃爲十世風月主公年已三十六歲也公笑曰斯多含公十六爲主天下榮之 予以十三爲前方花郞天下尤榮之以爲年未十六而必主之豈謂三十六年而得乎美室曰以我寵時汝尙如此 ?我寵衰誰爲夏宗計乎乃以夏宗副之

時郞徒尙有爭論其一曰不拘貴淺內外拔用人才以强國力者謂之統合元流欲奉大元神統者美室一派爲其二 欲奉眞骨正統者文弩一派也爲其三雖然文弩亦忠於世宗故不敢爭夏宗統合派以夏宗爲不才亦不服於美生公 又一派欲立甬太子以圓光副之乃文弩派及統合派中混成者也名曰二花流又一派欲立天柱公以舒玄郞副之 乃統合派中加耶派也公居位三年議論不一乃讓于夏宗

公生長富貴不識下情性又好色貪財故衆望不重雖然久在仙門郞徒多出門下故莫敢背之公多妻妾有子百人不能盡記

贊曰玉珍之孫大元神通有子百人有徒萬衆

夏宗者世宗殿君子也母曰美室宮主故亦爲大元神統文弩派不服故以二花公子菩利公副之 菩利公之母乃淑明公主故眞骨正統也雖然主兄與副弟異派故自然不和美室宮主憂之 乃以思道太后詔大會郞徒使二花世宗兩公事之以調之多用不服之人以鎭之以此加耶派漸復有力 乃命舒玄郞爲前方花郞亦大元神統也此是二花美室加耶三派團結也

時宮中有三太后行政大王仁孝承順故郞徒之好進者多付太后宮太上太后思道法主以美室宮主爲法雲 故政令多出美室宮而法主之女阿陽公主乃舒玄郞之母也爲加耶派之日光而分美室之勢萬呼太后大王之母 故尤有上寵而爲眞骨正統之首主智道太后出入於太上萬呼之間以扶文弩正派故秘寶郞推智道子龍春公 欲代菩利公而萬呼太后不聽雖不得位而郞徒多歸之舒玄郞曰龍春公乃先君之子也我何敢敵之辭其郞而讓之 於是加耶派亦歸于龍春公亦大元神統故美室派不爭之郞徒皆賀曰得其人矣菩利公亦愛龍春公誓不黨異 眞骨大元之論始于此夏宗公雖孝于母主察勢趨之內贊其論而外不敢言

時銀輪公主失寵于上乃太上之季女也太上慮大元而命公奉之生子孝宗公先娶薛原公女美毛娘主生子毛宗 孝宗之妹曰夏姬月姬毛宗之妹曰柔毛令毛公淸儉愼色能愛下恭上大有世宗風故初有不服而終乃歸之 居三年而讓于菩利公曰先位列仙皆以大聖猶居三年我何敢久乎菩利公曰主兄則美室源花之子也 安可與凡仙同例乎公固辭之菩利公乃就位

菩利公乃予曾祖也嘗稱夏宗公於先考曰今世無比孝子忠臣也盖美室宮主歷事三朝兄弟異種動輒多難 銀輪公主亦恃骨放蕩公一如世宗公之待美室而不問太陽公主以銀輪之兄與公隣居惑之甚而公一不投足 公之淸守如此云爾

贊曰淸謹守德以保令名世宗之子美室之生

菩利公者二花公之子也母曰淑明公主乃只召太后女也公夢見黃色神麓而生公生而穎異有大志及長與伯氏圓光法師力學不怠圓光嘗敎之曰吾爲佛爾爲仙則可以安吾家國公乃屬郞徒得位乃建福八年春正月也 以萬呼太后女萬龍娘主爲妻年才十三先是太后愛公之胞兄甬太子生萬龍至是太后慮大元統之纂奪眞通特授之 萬龍喜爲之妻

萬龍之兄萬明年長而未許乃與舒玄郞私之萬呼太后素與阿陽未洽故欲囚萬明而流舒玄于萬弩萬明乃脫而同走 太后將罪公與萬龍力解得保時公之女兄花明玉明皆事眞平大王有寵故朝廷欲重用公公不就曰 吾家世襲花郞足矣又何用官乎公淸潔自守而娘主以太后愛女賞賜甚多故家道甚侈

公謂娘主曰我以郞徒之君豈可獨享富貴乎吾妻願察我心娘主曰夫婦一體郞君之心卽妾之心有何不可乎 乃盡敬之郞徒以此仰若父兄凡有患難之人公與娘主偕往慰護時人比之二聖娘主以王妹之貴盡婦道故公感之 不育他色情好無比晩生一子一女子曰禮元女曰寶龍卽文武王后之母也居三年而傳于副弟龍春公於戱盛哉 公之晩年事出高僧傳

贊曰菩利沙門魏公之孫德合萬龍恩惠如山

龍春者金輪王之子也. 母曰智道太后也. 龍樹葛文王之弟也. 金輪王以荒亂見廢居幽宮三年而崩. 公尙幼而不識其貌. 智道太后以太上太后命復事新王. 公呼新王爲父以此王憐之寵過殊重旣長乃慨然入文弩之門 事秘寶郞爲兄 與庶弟鼻荊郞務捨郞徒以此. 大衆散之三派皆願戴之以此. 舒玄郞以位讓之至是乃爲十三世以虎林公副之

公乃革郞徒舊習一以人才拔之不拘骨品曰 骨品者王位臣位之別也. 郞徒何用骨品乎. 有功者賞法之常也. 何用派爲衆大洽曰文弩之治可以復明矣. 時大王無適子欲以公之兄龍樹殿君爲斷以傳之. 殿君問於公. 公曰 大王春秋方强有嗣則恐不幸也. 殿君以此讓之 而摩耶皇后不聽 遂以殿君爲斷 卽天明公主之夫也. 公以此益重於內以位讓于虎林公入居樞要以此郞徒之登用者甚重

善德公主 漸長龍鳳之姿 天日之表 可以嗣王. 大王屬意. 天明公主孝順讓之. 大王乃命公奉之. 公固辭不得乃奉之. 無嗣請退. 大王乃命龍樹殿君侍之. 亦無嗣. 公出征高句麗有大功進奉角干. 龍樹殿君臨薨 以夫人及子托于公. 乃太宗我皇也. 公主卽位 以公爲夫 而公以無嗣自退. 群臣乃議三斷之制. 公乃 以天明公主爲妻 以太宗爲子. 先是 公以王命 居昊明宮 生五女. 公無他適子 故太宗子之. 庶子五人 庶女十八 人皆貴顯. 太宗卽位追尊葛文王. 於戱盛矣. 聖德如天如地.

贊曰葛文之德日月幷明三韓之業願以大成

虎林者福勝公子也母曰松花公主只召太后女也或曰公乃公主私子故未詳其父或曰秘寶郞子也公多勇力好擊? 早入文弩之門率儉自居不以骨品自高公之嫡兄摩耶夫人時以皇后有寵龍春公乃擢爲副弟至是爲十四世乃眞骨統也

公熱心淸直散財施衆時人稱以脫衣地藏 公謂郞徒曰仙佛一道也 花郞亦不可不知佛也. 如我彌勒仙花菩利沙門皆吾師也. 公乃就菩利公受戒 以此仙佛漸相融和. 公初娶文弩公女早卒再娶夏宗公女柔毛娘主. 時美室宮主春秋已高極愛娘主願見貴子. 命公造千部觀音而禱子乃生善宗郞 長爲律家大聖人. 公崇佛益重 乃讓位于庾信公自號茂林居士. 不干朝廷然國有大事必奉之而問與. 閼川公等作七星友. 統一之業多從公等始焉. 盛矣至矣.

贊曰太后之孫眞骨之流福入佛仙共垂千秋

庾信公者舒玄角干之子也. 母曰萬明夫人卽萬呼太后私女也. 父曰肅訖宗亦立宗葛文王之子也. 初萬明與舒玄野合而有娠. 太后以舒玄大元流欲不許. 乃逃萬弩凡二十月而生多有夢祥 眞平大王以私妹受苦封舒玄公于萬弩公 旣長有天日之表. 太后欲見之許歸 而見之喜曰 是眞吾孫也. 以是加耶派遂奉之. 虎林公副弟 寶宗公者 美室宮主末子也. 父曰薛原. 以公有衆望讓其位 盖宮主欲慰太后 而命之也. 時公年十五而